Polisiehoof vra vir kalmte ná 2 sterf in SoshanguveGenl. Khehla Sitole die hoof van die SAPD. Foto: Phando Jikelo/ANA . Die nasionale polisiekommissaris het vir kalmte gevra ná die dood van twee betogers in Soshanguve in die noorde van Pretoria. Genl. Khehla Sitole het Donderdagaand in ŉ verklaring gesê hy veroordeel die moorde asook aanvalle op polisiebeamptes en die brandstigting by eiendom wat vroeër die dag tydens gewelddadige protesaksie oor dienslewering plaasgevind het. “Daar word beweer dat vandag se betogings in Soshanguve gelei het tot die versperring van ŉ pad by ’n taxi-staanplek in die Nkandla-informele nedersetting naby die M20. “Daar word ook berig dat die betogers Donderdag omstreeks 06:00 ŉ vragmotor voorgekeer het waarna ŉ vrag ter waarde van R700 000 verbrand is,” lui die verklaring. Polisie is na dié toneel ontbied waarna hulle deur die betogers aangeval is. ŉ Polisielid het tydens die skermutseling twee skietwonde aan albei sy bene opgedoen en is na ŉ hospitaal gehaas. Hy is na bewering in ŉ stabiele toestand. Luidens die verklaring het betogers vandaar op ’n drankwinkel in Dorengstraat toegesak en dié winkel geplunder. Die polisie se eenheid vir openbare orde is ontbied en twee betogers is op aanklagte van openbare geweld in hegtenis geneem. Betogers het nóg winkels in die area geplunder. ŉ Winkeleienaar het in die proses ŉ 35-jarige betoger geskiet waarna die eienaar op die vlug geslaan het. Polisie is na die toneel ontbied waarna betogers ook skade aan hul diensmotor aangerig het. “Die betogers is toe na ŉ huis in uitbreiding 5 [in Soshanguve] waar hulle ingebreek en musikale toerusting gesteel het. Dié huis is daarna aan die brand gesteek. Die polisie het op die voorval gereageer waarna die liggaam van ‘n 30-jarige man oorkant die straat van die brandende huis aangetref is,” lui die verklaring. ŉ Multidissiplinêre span bestaande uit misdaadintelligensie en “gesoute speurders” is genader om die aanval op polisiebeamptes, die dood van die twee betogers en die brand van die vragmotor en huis te ondersoek, lui die verklaring. Sitole het gesê die skuldiges behoort verantwoording vir hul dade te doen “aangesien sulke gedrag krimineel en onaanvaarbaar is”. Sitole het ŉ beroep op gemeenskapsleiers gedoen om hul griewe op ŉ vreedsame wyse met die betrokke belanghebbendes op te los. “Ek doen ŉ beroep op die gemeenskap van Soshanguve om kalm te wees, want openbare geweld is geen oplossing vir enige probleem nie, maar eerder ŉ misdaad wat met die wet strafbaar is.” Volgens die verklaring was die situasie in Soshanguve teen Donderdagaand kalm en die polisie se eenheid vir openbare orde het die situasie gemonitor. Die aangekeerde betogers sal binnekort in die hof verskyn op aanklagte van openbare geweld.